Na temelju članka 15. stavka 2. Zakona o javnoj nabavi (“Narodne novine” broj 120/16, 114/22 i 48/26) i na temelju članka 34. Statuta Općine Skrad („Službene novine Općine Skrad“ broj 3/21 i 6/25) Općinsko vijeće Općine Skrad, dana _______ 2026. godine, donijelo je 

P R A V I L N I K 
o provedbi postupaka jednostavne nabave Općine Skrad

I. OPĆA ODREDBA 

Članak 1.
Ovim se Pravilnikom o provedbi postupaka jednostavne nabave roba, usluga i radova (dalje u tekstu: Pravilnik) uređuju pravila, uvjeti i postupci jednostavne nabave robe, usluga i radova te provedba projektnih natječaja Općine Skrad (u daljnjem tekst: Naručitelj).
Pojmovi i izrazi koji se koriste u ovom Pravilniku, a koji imaju rodno značenje, odnose se jednako na muški i ženski rod.

Članak 2.
Jednostavna nabava je nabava roba i usluga te projektnih natječaja čija je procijenjena vrijednost bez poreza na dodanu vrijednost (u daljnjem tekstu: PDV) manja od 50.000,00 eura, odnosno nabava radova čija je procijenjena vrijednost bez PDV-a manja od 100.000,00 eura (u daljnjem tekstu: jednostavna nabava), a za koje sukladno članku 12. stavak 1. Zakona o javnoj nabavi („Narodne novine“ broj 120/16, 114/22 i 48/26), (u daljnjem tekstu: ZJN) ne postoji obveza provedbe postupka javne nabave.
Projektni natječaj je postupak nabave koji omogućava Naručitelju stjecanje, uglavnom u području prostornog planiranja, arhitekture, inženjerstva ili obrade podataka, plana ili projekta koji je odabrao ocjenjivački sud nakon provedenog natjecanja s dodjelom nagrada ili bez dodjele nagrada.
U provedbi postupaka nabave roba, usluga i radova te projektnih natječaja iz stavaka 1. i 2. ovog članka, osim odredbi ovog Pravilnika, primjenjuju se i drugi važeći zakonski i podzakonski propisi te interni akti Naručitelja koji se odnose na pojedini predmet nabave.
U provedbi postupaka jednostavne nabave koristi se mogućnost primjene elektroničkih sredstava komunikacije, kao i korištenje sredstava komunikacije koja nisu elektronička ili kombinacija istih. 

Članak 3.
Odredbe ovog Pravilnika ne primjenjuju se u slučajevima nabave zanemarive vrijednosti, odnosno vrijednosti do 500,00 eura bez PDV-a, u kojim situacijama ponudu i narudžbenicu zamjenjuje račun gospodarskog objekta.
Postupak provedbe jednostavne nabave provode ovlašteni predstavnici naručitelja. 

II. NAČELA JAVNE NABAVE 

Članak 4.
U primjeni ovog Pravilnika, Naručitelj je u odnosu na sve gospodarske subjekte obvezan poštovati načelo kretanja robe, načelo poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
  Jednostavna nabava ne smije biti osmišljena s namjerom izbjegavanja primjene ZJN, izbjegavanja primjene ovog Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.
[bookmark: bookmark8][bookmark: bookmark9]Naručitelj je obvezan primjenjivati odredbe ovog Pravilnika na način koji omogućava učinkovitu nabavu te ekonomično, zakonito, namjensko i svrhovito trošenje proračunskih sredstava.

III. ANALIZA TRŽIŠTA

Članak 5.
U svrhu pripreme postupaka jednostavnih nabava Naručitelj može provesti analizu tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koje utječu na uvjete nabave.
Analiza tržišta provodi se u opsegu koji je razmjeran vrijednosti i složenosti predmeta nabave, u skladu s raspoloživim proračunskim sredstvima i potrebama Naručitelja.
Prikupljene informacije ne smiju dovesti do narušavanja tržišnog natjecanja niti do povrede načela zabrane diskriminacije, transparentnosti i jednakog postupanja prema gospodarskim subjektima.

IV. SPRJEČAVANJE SUKOBA INTERESA 

Članak 6.
Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima. 
Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka. 
Članovi stručnog povjerenstva te druge osobe koje su uključene u provedbu ili koje mogu utjecati na odlučivanje Naručitelja u postupku jednostavne nabave dužni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.
 Naručitelj je dužan u dokumentaciji za pojedini postupak jednostavne nabave navesti popis gospodarskih subjekata s kojima je predstavnik Naručitelja iz članka 76. stavka 2. ZJN u sukobu interesa ili navesti da takvi subjekti ne postoje.
U svrhu sprječavanja sukoba interesa u postupcima jednostavne nabave na odgovarajući se način primjenjuju odredbe ZJN. 

V. PLAN NABAVE I REGISTAR UGOVORA 

Članak 7.
Općina Skrad je obvezna donijeti plan nabave za proračunsku godinu, voditi registar ugovora o javnoj nabavi i objaviti ga na Elektroničkom oglasniku javne nabave (u daljnjem tekstu: EOJN RH), te na mrežnoj stranici Općine Skrad, sukladno važećem Pravilniku o planu nabave, registru ugovora, prethodnom savjetovanju i analizi tržišta u javnoj nabavi. 
Plan nabave Naručitelja za proračunsku godinu, kao i sve njegove kasnije izmjene i dopune, donosi općinski načelnik.
[bookmark: _Hlk210629518]Svi predmeti nabave čija je procijenjena vrijednost jednaka ili veća od 5.000,00 eura bez PDV-a unose se u plan nabave sukladno Zakonu. 
Nabava roba, usluga i radova procijenjene vrijednosti manje od 5.000,00 eura bez PDV-a Naručitelj neće navoditi u planu nabave i registru ugovora. 
Jedinstveni upravni odjel Općine Skrad je nadležan za poslove jednostavne nabave, koordiniranje pripreme plana nabave i svih njegovih izmjena i dopuna te uredno vođenje registra nabave.

VI. POSTUPCI JEDNOSTAVNE NABAVE

Članak 8.
Postupci jednostavne nabave u smislu ovog Pravilnika jesu:
1. Izravno ugovaranje – za provedbu postupaka jednostavne nabave čija je procijenjena   
    vrijednost bez PDV-a manja od  15.000,00 eura
2. Poziv odabranim gospodarskim subjektima - za provedbu postupaka jednostavne nabave 
    čija je procijenjena vrijednost bez PDV-a jednaka ili veća od 15.000,00 eura, a jednaka  
    ili manja od 25.000,00 eura za robu i usluge, odnosno 45.000,00 eura za radove 
3. Javna objava poziva - za provedbu postupaka jednostavne nabave čija je procijenjena 
    vrijednost bez PDV-a veća od 25.000,00 eura, a manja od 50.000,00 eura za robu i usluge, 
    odnosno manja od 100.000,00 eura za radove.
 
1. Provedba postupka jednostavne nabave čija je procijenjena vrijednost bez PDV-a manja od  15.000,00 eura
Članak 9.
Nabava robe, usluga i radova čija je procijenjena vrijednost bez PDV-a manja od 15.000,00 eura, provodi se izravnim ugovaranjem, odnosno postupkom u kojem Naručitelj izdaje narudžbenicu ili sklapa ugovor s jednim (1) gospodarskim subjektom, na temelju dostavljene ponude koja je prethodno zatražena pismenim putem, telefonski ili elektroničkim putem od strane predstavnika Naručitelja. 
Jedinstveni upravni odjel može za nabavu iz stavka 1. ovog članka zatražiti ponude i od više gospodarskih subjekata.
Izravno ugovaranje može se, u slučajevima kada zbog prirode predmeta nabave ili drugih objektivnih okolnosti nije moguće pribaviti ponudu gospodarskog subjekta, provesti i bez dostavljene ponude, izdavanjem narudžbenice gospodarskom subjektu.
Narudžbenicu potpisuje općinski načelnik ili osoba koju on ovlasti.
Ugovor potpisuje općinski načelnik. 
Za iznose manje od 500,00 eura bez PDV-a nije potrebno izdavati narudžbenicu. 

2. Provedba postupka jednostavne nabave čija je procijenjena vrijednost bez PDV-a jednaka ili veća od 15.000,00 eura, a jednaka ili manja od 25.000,00 eura za robu i usluge, odnosno 45.000,00 eura za radove 
Članak 10.
Nabavu robe, usluga i radova čija je procijenjena vrijednost bez PDV-a jednaka ili veća od 15.000,00 eura, a jednaka ili manja od 25.000,00 eura za robu i usluge, odnosno jednaka ili manja od 45.000,00 eura za radove, Naručitelj provodi pozivom odabranim gospodarskim subjektima. Poziv odabranim gospodarskim subjektima je postupak jednostavne nabave kojim se pozivaju najmanje tri gospodarska subjekta, prema odabiru Naručitelja, na dostavu ponuda sukladno uvjetima i zahtjevima iz dokumentacije o nabavi.
Poziv odabranim gospodarskim subjektima provodi se za nabavu robe i usluga čija je procijenjena vrijednost jednaka ili veća od 15.000,00 eura i jednaka ili manja od 25.000,00 eura, odnosno za nabavu radova čija je procijenjena vrijednost jednaka ili veća od 15.000,00 eura i jednaka ili manja od 45.000,00 eura.
Poziv odabranim gospodarskim subjektima provodi se putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN).

3. Provedba postupka jednostavne nabave čija je procijenjena vrijednost bez PDV-a veća od 25.000,00 eura, a manja od 50.000,00 eura za robu i usluge, odnosno veća od 45.000,00 eura, a manja od 100.000,00 eura za radove 
Članak 11.
Javna objava poziva je postupak jednostavne nabave koji se provodi putem javne objave poziva za dostavu ponuda u modulu jednostavne nabave EOJN RH.
Provedba postupka jednostavne nabave čija je procijenjena vrijednost bez PDV-a veća od 25.000,00 eura, a manja od 50.000,00 eura za robu i usluge, odnosno veća od 45.000,00 eura, a manja od 100.000,00 eura za radove provodi se javnom objavom poziva za dostavu ponuda u modulu jednostavne nabave EOJN HR.

Članak 12.
Iznimno od članka 10. i 11. ovog Pravilnika, Naručitelj provodi postupak jednostavne nabave u modulu jednostavne nabave EOJN RH slanjem poziva za dostavu ponude jednom gospodarskom subjektu:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt ili 
3. ako je to nužno radi zaštite isključivih prava, uključujući prava intelektualnog vlasništva,
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati. 
U slučaju jednostavne nabave iz stavka 1. ovog članka Naručitelj je dužan navesti i obrazložiti razloge za primjenu iznimke iz stavka 1. ovog članka u modulu jednostavne nabave EOJN RH, odnosno u dokumentaciji ukoliko se poziv na dostavu ponuda dostavlja putem elektroničkih sredstava komunikacije.

VII. NADLEŽNOST ZA PROVEDBU POSTUPAKA JEDNOSTAVNE NABAVE

Članak 13.
Postupke jednostavnih nabava iz članaka 9., 10., 11. i 12. ovog Pravilnika pripremaju i provode članovi stručnog povjerenstva za pripremu i provedbu postupka jednostavne nabave (dalje u tekstu: stručno povjerenstvo), a kojeg čine imenovani ovlašteni predstavnici Naručitelja. 
Stručno povjerenstvo se imenuje posebnom odlukom općinskog načelnika za provođenje postupaka jednostavne nabave.
Članovi stručnog povjerenstva odgovorni su za zakonito i stručno provođenje postupaka jednostavne nabave.
Članovi stručnog povjerenstva ne moraju biti zaposlenici Naručitelja.

Članak 14.
Članovi stručnog povjerenstva ne moraju posjedovati važeći certifikat u području javne nabave. 
Ukoliko se postupak jednostavne nabave provodi putem modula jednostavne nabave EOJN RH, barem jedan od članova stručnog povjerenstva za provedbu postupka nabave mora imati ovlaštenje za rad u modulu jednostavne nabave EOJN RH.

VIII. PROVEDBA POSTUPAKA JEDNOSTAVNE NABAVE 

Članak 15.
Postupak jednostavne nabave koji se provodi kao poziv odabranim gospodarskim subjektima ili javna objava poziva pokreće se slanjem ili objavom poziva na dostavu ponuda.
Dokumentacija u postupku jednostavne nabave iz stavka 1. ovog članka mora biti jasna, razumljiva i nedvojbena te izrađena na način da sadrži sve potrebne podatke koji ponuditelju omogućavaju izradu i dostavu ponude te sve bitne uvjete nabave uključujući uvjete za izvršenje ugovora/okvirnog sporazuma.
Cijeli tijek postupka jednostavne nabave mora biti dokumentiran. 
O zaprimanju, otvaranju te o pregledu i ocjeni ponuda sastavlja se zapisnik. 
U postupcima jednostavne nabave ne provodi se javno otvaranje ponuda. 

Članak 16.




Kriterij za odabir ponuda u postupku jednostavne nabave može biti:
· cijena ponude
· cijena ponude i kvalitativni kriterij.
Ukoliko je kriterij cijena ponude i kvalitativni kriterij, uz kriterij cijene ponude mogu se koristiti i drugi kvalitativni kriteriji povezani sa predmetom nabave kao što su: kvaliteta, tehničke prednosti, estetske i funkcionalne osobine, operativni troškovi, rok isporuke, rok izvršenja i drugo.
Naručitelj uspoređuje cijene ponuda bez poreza na dodanu vrijednost.

Članak 17.
Rok za dostavu ponuda mora biti primjeren predmetu nabave i ne smije biti kraći od 5 (pet) dana od dana slanja ili objave poziva na dostavu ponuda, osim u slučaju žurne nabave.

Članak 18.
U otvorenom roku za dostavu ponuda gospodarski subjekt može zatražiti dodatne informacije, objašnjenja i/ili izmjene u vezi s dokumentacijom. 
Naručitelj je obvezan odgovor, dodatne informacije i objašnjenja dati u primjerenom roku. 
Naručitelj nije obvezan dati odgovor, dodatne informacije i objašnjenja ako je zahtjev gospodarskog subjekta zaprimljen najkasnije 2 (dva) dana prije roka koji je određen kao rok za dostavu ponuda.
Tijekom roka za dostavu ponuda, a najkasnije 1 (jedan) dan prije roka koji je određen kao rok za dostavu ponuda, Naručitelj može izmijeniti ili dopuniti dokumentaciju odnosno poziv na dostavu ponude.
U slučaju iz stavka 4. ovog članka, Naručitelj je obvezan produžiti rok za podnošenje ponuda za najmanje 2 (dva) dana.
Dodatne informacije, objašnjenja i/ili izmjene dokumentacije stavljaju se na raspolaganje gospodarskim subjektima na isti način kao i osnovna dokumentacija.
Članak 19.
Na otvaranju ponuda sudjeluje najmanje 1 (jedan) član stručnog povjerenstva imenovan za provedbu postupka jednostavne nabave.
U postupku jednostavne nabave ne provodi se javno otvaranje ponuda, osim ako je drukčije određeno dokumentacijom.

Članak 20.
Stručno povjerenstvo za provedbu postupka jednostavne nabave provodi pregled i ocjenu pristiglih ponuda, sastavlja zapisnik o otvaranju, zapisnik o pregledu i ocjeni ponuda te prijedlog odluke o odabiru ili odluke o poništenju.
Naručitelj uspoređuje cijene ponuda bez poreza na dodanu vrijednost.
Ako se tijekom postupka pregleda i ocjene ponuda utvrde određeni nedostaci u zaprimljenim ponudama ili je potrebno pojašnjenje ponude, na odgovarajući način se primjenjuju odredbe ZJN.
Za odabir ponude dovoljna je jedna pristigla ponuda koja udovoljava svim traženim uvjetima i zahtjevima iz poziva na dostavu ponude.
Ako su dvije ili više ponuda jednako rangirane prema kriteriju za odabir ponude, Naručitelj će odabrati ponudu koja je zaprimljena ranije.

Članak 21.
Odluku o odabiru ili odluku o poništenju postupka jednostavne nabave donosi općinski načelnik u roku ne duljem od 30 (trideset) dana od isteka roka za dostavu ponude, osim ako je dokumentacijom o nabavi određen duži rok.
Uz odluku iz stavka 1. ovog članka, objavljuje se ili dostavlja zapisnik o pregledu i ocjeni ponuda.
Nakon donošenja odluke iz stavka 1. ovog članka Naručitelj ne smije sklopiti ugovor ili okvirni sporazum prije isteka roka mirovanja.
Rok mirovanja iznosi 3 (tri) dana od dana dostave odluke ponuditeljima.
Rok mirovanja ne primjenjuje se:
· u postupcima jednostavne nabave procijenjene vrijednosti jednake ili manje od 15.000,00 eura,
· ako je u postupku sudjelovao samo 1 (jedan) gospodarski subjekt čija je ponuda ujedno odabrana,
· u slučaju žurne nabave kada bi primjena roka mirovanja ugrozila obavljanje poslova iz djelokruga Naručitelja ili prouzročila značajnu štetu.
Odluka o odabiru odnosno odluka o poništenju postaje izvršna:
· istekom roka mirovanja ako prigovor nije izjavljen,
· danom dostave odluke o odbacivanju ili odbijanju prigovora,
· danom dostave odluke o odabiru ili odluke o poništenju postupka jednostavne nabave, ako se rok mirovanja ne primjenjuje.
              Ako je na dan izvršnosti odluke o odabiru istekao rok valjanosti ponude, smatra se da je ugovor o nabavi ili okvirni sporazum sklopljen na dan dostave pisane izjave odabranog gospodarskog subjekta o produženju roka valjanosti ponude te jamstva za ozbiljnost ponude, ako je jamstvo bilo traženo u postupku.

Članak 22.
Naručitelj je obvezan donijeti odluku o poništenju postupka jednostavne nabave ako cijena najpovoljnije ponude prelazi vrijednosni prag propisan za provedbu predmetnog postupka nabave prema ovom Pravilniku te provesti drugi odgovarajući postupak nabave.
U slučaju da u postupku jednostavne nabave roba i usluga cijena najpovoljnije ponude jednaka ili veća od 50.000,00 eura, odnosno u slučaju da u postupku jednostavne nabave radova cijena najpovoljnije ponude jednaka ili veća od 100.000,00 eura, Naručitelj mora donijeti odluku o poništenju postupka jednostavne nabave.
Naručitelj će poništiti postupak jednostavne nabave i u sljedećim slučajevima:
a)	ako nije zaprimljena nijedna ponuda,
b)	ako nakon isključenja gospodarskog subjekta ili odbijanja ponuda ne preostane niti jedna valjana ponuda,
c)	ako je cijena najpovoljnije ponude veća od procijenjene vrijednosti nabave, osim ako Naručitelj ima osigurana sredstva ili ista može osigurati u roku za donošenje odluke o odabiru,
d)	ako nastupe okolnosti zbog kojih ne bi došlo do pokretanja postupka jednostavne nabave ili zbog kojih bi došlo do sadržajno bitno drugačijeg poziva na dostavu ponude da su iste bile prije poznate.
Naručitelj zadržava pravo poništiti postupak jednostavne nabave u bilo kojem trenutku, odnosno ne odabrati niti jednu ponudu, uz donošenje obrazložene odluke o poništenju, bez obveze naknade troškova gospodarskim subjektima.

Članak 23.
U postupcima jednostavne nabave na odgovarajući se način primjenjuju opće odredbe i odredbe o provedbi postupka pregleda i ocjene iz ZJN, ukoliko pojedina pitanja nisu uređena ovim Pravilnikom.

IX. SKLAPANJE I IZVRŠENJE UGOVORA

Članak 24.
U postupku jednostavne nabave iz članka 9. ovog Pravilnika izdaje se narudžbenica ili se sklapa ugovor s odabranim gospodarskim subjektom sukladno internim aktima Naručitelja. 
U postupcima jednostavne nabave iz članaka 10. i 11. ovog Pravilnika s odabranim gospodarskim subjektom sklapa se ugovor o jednostavnoj nabavi ili okvirni sporazum (dalje u tekstu: ugovor o nabavi) u pisanom obliku u roku od 30 (trideset) dana od dana izvršnosti odluke o odabiru, osim ako u pozivu na dostavu ponude nije određen duži rok. 
Ugovor o nabavi mora biti u skladu s uvjetima određenima u dokumentaciji i odabranom ponudom.
Ugovor o nabavi iz stavka 2. ovog članka mora biti objavljen u EOJN RH.

Članak 25.
Službenik zadužen za kontrolu izvršenja plaćanja Naručitelja obvezan je kontrolirati izvršenje sklopljenih ugovora/izdanih narudžbenica te dostaviti podatke o izvršenim ugovorima/narudžbenicama službeniku zaduženom za ažuriranje registra ugovora najkasnije u roku 30 (trideset) dana od izvršenja ugovora/narudžbenice.
Ugovor o nabavi sklopljen u svim postupcima jednostavne nabave Naručitelj smije izmijeniti tijekom njegova trajanja odgovarajućom primjenom odredbi ZJN i odredbi zakona kojim se uređuju obvezni odnosi. 
Ukupni iznos ugovora o nabavi bez PDV-a, po svim izmjenama ugovora o nabavi, ne smije biti veći od praga za provedbu postupka temeljem kojeg je ugovor o nabavi sklopljen kao ni jednak ili veći od vrijednosti pragova za primjenu ZJN.
Naručitelj je obvezan raskinuti ugovor o nabavi tijekom njegova trajanja ako je ugovor o nabavi značajno izmijenjen, što bi zahtijevalo novi postupak nabave.

X. PROJEKTNI NATJEČAJ
Članak 26.
 Projektni natječaj je posebni režim nabave na čiju provedbu se na odgovarajući način primjenjuju odredbe ZJN koje se odnose na projektni natječaj kao i odredbe ovoga Pravilnika koje se odnose na postupke jednostavne nabave – poziv odabranim gospodarskim subjektima i javnu objavu poziva.

XI. PRAVNA ZAŠTITA
Članak 27.
Protiv odluke o odabiru najpovoljnije ponude ili odluke o poništenju postupka jednostavne nabave donesene u postupku jednostavne nabave procijenjene vrijednosti veće od 15.000,00 eura nije dopuštena žalba, ali svaki gospodarski subjekt koji je u određenom postupku nabave podnio ponudu ima pravo protiv takve odluke izjaviti prigovor.
Prigovor se podnosi općinskom načelniku u pisanom obliku isključivo putem modula jednostavne nabave EOJN RH.
Rok za izjavljivanje prigovora iznosi 3 (tri) dana od dana dostave odluke o odabiru odnosno odluke o poništenju.
Prigovor mora sadržavati:
· podatke o gospodarskom subjektu koji podnosi prigovor,
· oznaku postupka jednostavne nabave,
· odluku koja se osporava,
· razloge osporavanja.
Ako prigovor ne sadrži podatke iz stavka 4. ovoga članka, Naručitelj može pozvati gospodarskog subjekta da u primjerenom roku, koji ne može biti kraći od 1 (jednog) dana, dopuni ili pojasni prigovor. 
Ako gospodarski subjekt u ostavljenom roku ne otkloni nedostatke, prigovor će se smatrati neurednim. 
Nepravodoban, nedopušten ili neuredan prigovor odbacit će se obrazloženom odlukom.
O osnovanosti prigovora odluku donosi općinski načelnik.
Podnošenje prigovora odgađa sklapanje ugovora o nabavi do donošenja odluke o prigovoru, osim u slučaju žurne nabave kada bi odgoda mogla prouzročiti ozbiljnu štetu ili ugroziti obavljanje poslova iz djelokruga Naručitelja.
U postupku pravne zaštite ne plaća se naknada za pokretanje postupka.

Članak 28.
Protiv odluke o odabiru ili odluke o poništenju donesene u postupku jednostavne nabave procijenjene vrijednosti jednake ili manje od 15.000,00 eura nije dopuštena žalba.

XII. PRIJELAZNE I ZAVRŠNE ODREDBE

Članak 29.
Ovaj Pravilnik stupa na snagu 01. rujna 2026. godine, a objavit će se u Službenim novinama Općine Skrad i na internetskim stranicama Naručitelja te će se učiniti dostupnim u EOJN RH.
Postupci jednostavne nabave pokrenuti do stupanja na snagu ovoga Pravilnika dovršit će se prema odredbama Pravilnika o provedbi postupaka jednostavne nabave Općine Skrad (Službene novine Općine Skrad broj 8/25).
Stupanjem na snagu ovog Pravilnika prestaje važiti Pravilnik o provedbi postupaka jednostavne nabave Općine Skrad (Službene novine Općine Skrad broj 8/25).


KLASA: 406-03/26-01/16
URBROJ: 2170-33-01-26-2 
U Skradu, ___________ 2026.

